5 Go fapana le Adama le Efa, bontši bja batho bao ba sa phethagalago ba ile ba theetša matswalo a bona. Ka mohlala, monna yo a botegago Jobo o ile a re: “Ke kgomaretše go loka ga ka, gomme nka se go tlogele; pelo ya ka e ka se nkgoboše mehleng ya ge ke sa phela.” * (Jobo 27:6) Jobo e be e tloga e le monna yo a lego šedi kudu. O be a kgonthišetša gore o theetša letswalo la gagwe, a le dumelela gore le hlahle ditiro tša gagwe le diphetho tša gagwe. Ka gona, o be a ka bolela ka kgodišego gore letswalo la gagwe le be le sa mo goboše, goba go mo tlaiša ka gore a lewe ke dihlong goba a ikwe a le molato. Hlokomela ka tsela yeo Jobo le Dafida ba ilego ba arabela ka tsela e sa swanego ka gona. Lebakeng le lengwe ge Dafida a be a sa hlomphe Saulo, e lego kgoši e tloditšwego ya Jehofa, “pelo ya Dafida ka morago [e ile] ya mo hlokiša boroko.” (1 Samuele 24:5) Go itiwa moo ga Dafida ke letswalo go swanetše go ba go ile gwa mo thuša, gwa mo ruta gore nakong e tlago a pheme mokgwa woo wa go hloka tlhompho.